ຕາງໜ້າການນຳພັກ ແລະ ລັດຫວຽດນາມ, ທ່ານຮອງນາຍົກລັດຖະມົນຕີ ຫງວຽນຊວັນຝຸກ ປະດັບຫຼຽນໄຊເອກະລາດຊັ້ນໜຶ່ງ ຂອງລັດແຫ່ງ ສສ ຫວຽດນາມ ໃຫ້ກະຊວງແຮງງານ ແລະ ສະຫວັດດິການສັງຄົມ ແຫ່ງ ສປປ ລາວ; ແລະປະດັບຫຼຽນໄຊເອກະລາດຊັ້ນສອງ ໃຫ້ທ່ານນາງ ລັດຖະມົນຕີ ອ່ອນຈັນ ທຳມະວົງ - ຮູບຂອງ: chinhphu.vn
ເຂົ້າຮ່ວມພິທີສະເຫຼີມສະຫຼອງຢ່າງສົມກຽດມີ ສະຫາຍ ຫງວຽນຊວັນຝຸກ, ກຳມະການກົມການເມືອງສູນກາງພັກ, ຮອງນາຍົກລັດຖະມົນຕີ, ປະທານຄະນະກຳມາທິການຮ່ວມມື ຫວຽດນາມ - ລາວ; ສະຫາຍນາງ ຫງວຽນທິກິມເງິນ, ເລຂາທິການສູນກາງພັກ, ຮອງປະທານສະພາແຫ່ງຊາດ ສສ ຫວຽດນາມ; ຝ່າຍລາວມີສະຫາຍນາງ ອ່ອນຈັນ ທຳມະວົງ, ກຳມະການສູນກາງພັກ ປປ ລາວ, ລັດຖະມົນຕີວ່າການກະຊວງແຮງງານ ແລະ ສະຫວັດດິການສັງຄົມແຫ່ງ ສປປ ລາວ ພ້ອມດ້ວຍການນຳ, ຜູ້ແທນ ແລະ ແຂກຜູ້ມີກຽດຫຼາຍທ່ານ.
ສະຫາຍຮອງນາຍົກລັດຖະມົນຕີ ຫງວຽນຊວັນຝຸກ ກ່າວປາໄສຢັ້ງຢືນວ່າ ຫວຽດນາມ ແລະ ລາວ ເປັນສອງປະເທດເພື່ອນບ້ານ ໃກ້ຄຽງ ທີ່ຜູກພັນສະໜິດແໜ້ນນຳກັນ. ປະຊາຊົນຫວຽດນາມ ແລະ ປະຊາຊົນລາວບັນດາເຜົ່າຍາມໃດກໍ່ຮັກແພງກັນ ແລະ ຊ່ວຍເຫຼືອຊຶ່ງກັນແລະກັນໃນເວລາຕົກທຸກໄດ້ຍາກ ກໍ່ຄືໃນເມື່ອຖືກໄພພິບັດ. ສາຍພົວພັນມິດຕະພາບນັ້ນ ໄດ້ຮັບການສ້າງຂຶ້ນດ້ວຍເລືອດເນື້ອເຫື່ອແຮງຂອງນັກຮົບປະຕິວັດຫຼາຍຮຸ້ນ ແລະ ຂອງປະຊາຊົນສອງປະເທດ, ມັນໄດ້ກາຍເປັນສາຍພົວພັນແບບຢ່າງ ທີ່ຫາຍາກໃນໂລກ. ການທີ່ສອງປະເທດເຊັນສົນທິສັນຍາມິດຕະພາບ ແລະ ການຮ່ວມມື ໃນວັນທີ 18 ກໍລະກົດ 1977 ເປັນເຫດການທີ່ສຳຄັນຍິ່ງ, ເປັນການເພີ່ມທະວີສາຍພົວພັນພິເສດຫວຽດນາມ - ລາວ ໃນໄລຍະໃໝ່ແຫ່ງການສ້າງສາພັດທະນາປະເທດ.
ສາຍພົວພັນລະຫວ່າງພັກ, ລັດ ແລະ ປະຊາຊົນສອງປະເທດສືບຕໍ່ຂະຫຍາຍຕົວຢ່າງແຂງແຮງ, ນັບມື້ນັບຂະຫຍາຍເຂົ້າສູ່ລວງເລິກ, ແທດຈິງ ແລະ ມີຜະສິດທິຜົນໃນທຸກໆຂົງເຂດ, ໃນນັ້ນມີຫຼາຍຂົງເຂດຮ່ວມມືລະຫວ່າງກະຊວງແຮງງານ-ນັກຮົບຜູ້ເສຍອົງຄະ ແລະ ສັງຄົມຫວຽດນາມ ກັບກະຊວງແຮງງານ ແລະ ສະຫວັດດິການສັງຄົມລາວ. ການຮ່ວມມືໃນຂົງເຂດແຮງງານ ແລະ ສັງຄົມນັບມື້ນັບຂະຫຍາຍຕົວທັງດ້ານຂະໜາດ, ຮູບການ ແລະ ລວງເລິກ, ຕອບສະໜອງຄວາມຕ້ອງການດ້ານແຮງງານໄດ້ດີກວ່າ, ພິເສດແມ່ນກຳລັງແຮງງານທີ່ມີຄວາມຊຳນິຊຳນານ, ມີຄວາມສາມາດດ້ານວິຊາຊ່າງສູງ, ປະກອບສ່ວນເຂົ້າໃນພາລະກິດການພັດທະນາເສດຖະກິດ-ສັງຄົມຂອງແຕ່ລະປະເທດ. ແຕ່ລະປີ ຝ່າຍລາວໄດ້ຮັບຄົນງານຫວຽດນາມຫຼາຍພັນຄົນມາເຮັດວຽກໃນບັນດາໂຄງການ, ກິດຈະການຢູ່ລາວ. ໃນຂົງເຂດກໍ່ສ້າງພະນັກງານ, ຫວຽດນາມໄດ້ກໍ່ສ້າງພະນັກງານເຮັດວຽກໃນຂົງເຂດແຮງງານ, ເງິນເດືອນ, ປະກັນໄພສັງຄົມ ... ເປັນຈຳນວນຫຼາຍໃຫ້ຝ່າຍລາວ. ການພົວພັນຮ່ວມມືດ້ານແຮງງານ, ສັງຄົມລະຫວ່າງສອງປະເທດບໍ່ພຽງແຕ່ໄດ້ດຳເນີນລະຫວ່າງບັນດາອົງການສູນກາງເທົ່ານັ້ນ ຫາກຍັງໄດ້ປະຕິບັດເປັນຢ່າງດີລະຫວ່າງບັນດາທ້ອງຖິ່ນ, ເປັນຕົ້ນແມ່ນບັນດາແຂວງທີ່ມີຊາຍແດນຕິດຈອດກັນອີກນຳ.
ໃນໂອກາດນີ້, ສະຫາຍຮອງນາຍົກລັດຖະມົນຕີ ຫງວຽນຊວັນຝຸກ ກໍ່ໄດ້ຂອບອົກຂອບໃຈລັດຖະບານ, ປະຊາຊົນ ແລະ ບັນດາອົງການທີ່ກ່ຽວຂ້ອງຂອງລາວທີ່ໄດ້ ແລະ ພວມປະສານສົມທົບຢ່າງຕັ້ງໜ້າ ດ້ວຍມິດຈິດມິດໃຈແລະຄວາມຮັບຜິດຊອບສູງ ເພື່ອຊ່ວຍໃຫ້ບັນດາອົງການ, ກົມກອງຂອງຫວຽດນາມຊອກຫາ ແລະ ທ້ອນໂຮມອັດຖິຂອງທະຫານອາສາສະໝັກຫວຽດນາມທີ່ເສຍຊີວິດໃນເວລາສູ້ຮົບຢູ່ລາວ. ການຮ່ວມມືຢ່າງແໜ້ນແຟ້ນລະຫວ່າງສອງກະຊວງມາເຖິງປັດຈຸບັນໄດ້ຊອກຫາ ທ້ອນໂຮມ ແລະ ຍົກຍ້າຍອັດຖິຂອງທະຫານອາສາສະໝັກຫວຽດນາມທີ່ເສຍຊີວິດຢູ່ລາວ ກັບເມືອປະເທດໄດ້ 16.000 ອັດຖິ.
ລັດຖະມົນຕີວ່າການກະຊວງແຮງງານ-ນັກຮົບຜູ້ເສຍອົງຄະ-ສັງຄົມຫວຽດນາມ ສະຫາຍນາງ ຝ້າມທິຫາຍຈວ່ຽນ ແລະ ລັດຖະມົນຕີວ່າການກະຊວງແຮງງານ ແລະ ສະຫວັດດິການສັງຄົມລາວ ສະຫາຍນາງ ອ່ອນຈັນ ທຳມະວົງ ໄດ້ພ້ອມກັນຢັ້ງຢືນວ່າໃນເວລາທີ່ຈະມາເຖິງນີ້ ສອງຝ່າຍຈະສືບຕໍ່ປັບປຸງ, ເພີ່ມທະວີ ແລະ ເປີດກວ້າງກວ່າອີກການພົວພັນຮ່ວມມືກັນໃນບັນດາຂົງເຂດສະຫວັດດິການສັງຄົມ, ແຮງງານ, ກໍ່ສ້າງພະນັກງານ, ອົບຮົມວິຊາຊ່າງ ແລະ ຊອກຫາ ທ້ອນໂຮມອັດຖິນັກຮົບເສຍຊີວິດ. ສອງຝ່າຍແລກປ່ຽນບົດຮຽນ ຊ່ວຍເຫຼືອກັນແກ້ໄຂຜ່ານຜ່າຂໍ້ຈຳກັດຕ່າງໆແນໃສ່ປະຕິບັດໜ້າທີ່ການເມືອງທີ່ໄດ້ຮັບມອບໝາຍຢ່າງສຳເລັດມີໄຊ, ຮັບໃຊ້ໃຫ້ແກ່ການພັດທະນາເສດຖະກິດ-ສັງຄົມຂອງແຕ່ລະປະເທດ ກໍ່ຄືການພົວພັນຮ່ວມມືລະຫວ່າງສອງປະເທດ./.
ຂ່າວຂອງ TTXVN